Hlöðver slasaðist illa og er með mörg brotin rifbein . Hann brýnir borgaryfirvöld til verka.vísir / gva „ Hvað þarf að gerast til þess að borgin fari að taka á sig rögg og gera eitthvað í þessu , “ segir Hlöðver Bernharður Jökulsson sjúkraþjálfari . Hann er slasaður og bersýnilega sárþjáður eftir að hafa hjólað á kanínu í Elliðaárdalnum á leið í vinnuna á föstudagsmorgun . Hann féll af hjólinu og á tré með þeim afleiðingum að lungað féll saman og rifbein 3 til 7 eru brotin . Þar af eru einhver þeirra tvíbrotin . Þá er annað herðablaðið sprungið þvert yfir . „ Þetta gerist allt svo snöggt og ég man bara að ég skell á trénu og hendist aftur á bak og svo bara dofna ljósin hægt og rólega af því að ég næ ekki andanum , “ segir Hlöðver . Hann telur að liðið hafi á bilinu fimmtán til tuttugu mínútur þangað til að kona í nágrenninu verður hans vör og hún hringir á 112. „ Þá er ég bara að berjast við að ná andanum . Lungað er fallið saman og ég ligg á bakinu og finn við hvern andardrátt hvernig brestur og smellur í öllu og er jafnframt að hósta blóði og reyna að hreinsa öndunarfærin , “ segir Hlöðver . Hann segir að fleira fólk hafi síðan drifið að en honum fannst heil eilífð þangað til sjúkrabíllinn kom . Hann var síðan fluttur á slysadeildina . Þar voru bara öll föt klippt utan af mér því að þeir gátu ekkert skoðað mig nógu vel . Hann var svo settur í CT-skanna þar sem kom í ljós að lungað var fallið saman . Hann fór svo á gjörgæslu þar sem hann var í sólarhring áður en hann fór á almenna deild . Hlöðver leggur áherslu á það að hann sé enginn keppnishjólamaður heldur eigi hann bara venjulegt hjól . Hraða eða glannaskap verði ekki kennt um . Hann ítrekar ákall sitt um að Reykjavíkurborg grípi til aðgerða vegna þessara kanína . „ Ég er alveg viss um að ég er ekki sá eini sem hefur lent í því að detta út af þessum kanínum . Það hafa örugglega líka einhverjar aftanákeyrslur orðið út af kanínum , “ segir Hlöðver . „ Mér finnst vera kominn tími til að gera eitthvað í málinu , “ bætir hann við .